《沙木和驿壁间二仙传道图儗定襄郭公作》
明代·童轩

蓬莱之山渺何许，中有仙人聚如蚁。云深路远不可致，遂令方士神其理。

神其理，玄且幽，刀圭一粒人争求。宁知天地尚有尽，茫茫万物皆浮沤。

人生匪金石，焉能形独留。区区学仙子，笑杀东家丘。

瑶池桃实竟何物，可怜王母萧飒蛾眉秋。空闻驭黄鹤，不见来青牛。

丹砂卒难转，白雪忽满头。君不见少翁栾大骨已朽，茂陵松柏悲风吼。

作者简介：（1425—1498） 明江西鄱阳人，字士昂。工书能诗。景泰二年进士。授南京吏科给事中。成化时，以户科都给事中入川镇压赵铎起事，还言欲息盗贼必先去贪官、均科差。累进右副都御史提督松潘军务。弘治中官至南京礼部尚书。有《清风亭稿》、《枕肱集》、《梦征录》。